KOMMISSIONENS AFGØRELSE af 12. februar 1998 om afslutning af antidumpingproceduren vedrørende importen til Italien af visse fladvalsede bånd af jern og ulegeret stål, koldtvalsede, med oprindelse i Rusland (98/141/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Kommissionen modtog den 28. maj 1997 en klage med påstand om, at visse fladvalsede bånd af jern og ulegeret stål, koldtvalsede, med oprindelse i Rusland indførtes til Italien til dumpingpriser.

(2) Klagen blev indgivet af Federacciai (den italienske sammenslutning af producenter af koldtvalsede bånd) på vegne af italienske producenter, der angiveligt tegner sig for næsten hele den italienske produktion af koldtvalsede bånd.

(3) Klagen indeholdt beviser for, at der fandt dumping sted i forbindelse med den pågældende import, og at der forvoldtes væsentlig skade som følge heraf, hvilket blev anset for at være tilstrækkeligt til at begrunde indledningen af en antidumpingprocedure.

(4) Efter konsultationer offentliggjorde Kommissionen derfor en meddelelse i De Europæiske Fællesskabers Tidende (3) om indledning af en antidumpingprocedure vedrørende importen til Italien af visse fladvalsede bånd af jern og ulegeret stål, koldtvalsede, med oprindelse i Rusland, som i øjeblikket tariferes under KN-kode 7211 23 99, 7211 29 50, 7211 29 90 og ex 7211 90 90.

(5) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandet og de klagende EF-producenter. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i meddelelsen.

B. TILBAGETRÆKNING AF KLAGEN OG AFSLUTNING AF PROCEDUREN

(6) I brev til Kommissionen af 12. september 1997 trak Federacciai formelt sin klage tilbage vedrørende importen til Italien af visse fladvalsede bånd af jern og ulegeret stål, koldtvalsede, med oprindelse i Rusland, på baggrund af den nuværende situation på markedet for den pågældende vare.

(7) Interesserede parter blev underrettet om, at Kommissionen under disse omstændigheder havde til hensigt at afslutte proceduren, og fik lejlighed til at fremsætte bemærkninger. Ingen af dem gjorde indsigelse.

(8) Kommissionen fastslår derfor, at antidumpingproceduren vedrørende importen til Italien af visse fladvalsede bånd af jern og ulegeret stål, koldtvalsede, med oprindelse i Rusland, bør afsluttes, uden at der indføres beskyttelsesforanstaltninger, og at en sådan afslutning ikke vil være i strid med Fællesskabets interesser -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen til Italien af visse fladvalsede bånd af jern og ulegeret stål, koldtvalsede, med oprindelse i Rusland, afsluttes.

Udfærdiget i Bruxelles, den 12. februar 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT C 211 af 12. 7. 1997, s. 3.